b'\n_START_ARTICLE_\nLesoto politin\xc4\x97 sistema\n_START_PARAGRAPH_\nLesoto politin\xc4\x97 sistema \xe2\x80\x93 Lesoto politini\xc5\xb3 sprendim\xc5\xb3 pri\xc4\x97mimo sistema. Nacionalin\xc4\x97 \xc5\xa1vent\xc4\x97, Nepriklausomyb\xc4\x97s diena \xe2\x80\x93 spalio 4 d.\n_START_SECTION_\nValstyb\xc4\x97\n_START_PARAGRAPH_\nPagal 1993 m. konstitucij\xc4\x85 Lesotas \xe2\x80\x93 konstitucin\xc4\x97 monarchija. Nominalus valstyb\xc4\x97s vadovas \xe2\x80\x93 karalius, jis atlieka reprezentacin\xc4\x99 funkcij\xc4\x85. Sostas paveldimas. Pagal papro\xc4\x8di\xc5\xb3 teis\xc4\x99 Gen\xc4\x8di\xc5\xb3 vad\xc5\xb3 taryba turi teis\xc4\x99 pa\xc5\xa1alinti karali\xc5\xb3, paskelbti kit\xc4\x85 karaliaus sosto paveld\xc4\x97toj\xc4\x85, vietoj nepilname\xc4\x8dio monarcho paskirti laikin\xc4\x85 valstyb\xc4\x97s valdytoj\xc4\x85._NEWLINE_\xc4\xaestatymus leid\xc5\xbeia dvej\xc5\xb3 r\xc5\xabm\xc5\xb3 parlamentas, kur\xc4\xaf sudaro Lesoto Senatas ir Nacionalinis Susirinkimas._NEWLINE_Senat\xc4\x85 sudaro 33 nariai, i\xc5\xa1 j\xc5\xb3 22 yra gen\xc4\x8di\xc5\xb3 vadai (\xc5\xa1ios vietos paveldimos), 11 nari\xc5\xb3 ministrui pirmininkui patarus skiria karalius._NEWLINE_Nacionalin\xc4\xaf Susirinkim\xc4\x85 sudaro 120 nari\xc5\xb3, i\xc5\xa1 kuri\xc5\xb3 80 renkami pagal ma\xc5\xbeoritarin\xc4\x99, 40 \xe2\x80\x93 pagal proporcin\xc4\x99 rinkim\xc5\xb3 sistem\xc4\x85 5 metams tiesioginiais visuotiniais rinkimais._NEWLINE_Vykdomoji vald\xc5\xbeia priklauso ministr\xc5\xb3 kabinetui, vadovaujamam ministro pirmininko. Pagal konstitucij\xc4\x85, ministru pirmininku skiriamas Nacionaliniame Susirinkime daugum\xc4\x85 turin\xc4\x8dios partijos vadovas._NEWLINE_Apygardoms vadovauja apygard\xc5\xb3 sekretoriai ir apygard\xc5\xb3 karininkai, skiriami ministro pirmininko.\n_START_SECTION_\nTeis\xc4\x97\n_START_PARAGRAPH_\nTeism\xc5\xb3 sistem\xc4\x85 sudaro Auk\xc5\xa1\xc4\x8diausiasis Teismas (teismo pirminink\xc4\x85 skiria karalius ministrui pirmininkui patarus), Apeliacinis teismas, magistrat\xc5\xb3 ir kaimo vietov\xc4\x97se \xe2\x80\x93 tradiciniai teismai.\n_START_SECTION_\nGinkluotosios paj\xc4\x97gos\n_START_PARAGRAPH_\nKaro tarnyba savanori\xc5\xa1ka. Vyriausiojo kariuomen\xc4\x97s vado pareigas fakti\xc5\xa1kai eina ministras pirmininkas, kartu ir gynybos ministras. Ginkluotosioms paj\xc4\x97goms tiesiogiai vadovauja kariuomen\xc4\x97s vadas. Lesotas turi tik sausumos paj\xc4\x97gas. Jose yra 2050 \xc5\xbemoni\xc5\xb3, 4 \xc5\xa1arvuotosios kovos ma\xc5\xa1inos, 18 \xc5\xa1arvuot\xc5\xb3j\xc5\xb3 ma\xc5\xa1in\xc5\xb3 vidaus tvarkai palaikyti, du velkamosios artilerijos pab\xc5\xabklai, 4 nekoviniai l\xc4\x97ktuvai, 11 sraigtasparni\xc5\xb3._NEWLINE_Policijoje tarnauja 3000, Nacionalinio saugumo tarnyboje \xe2\x80\x93 300 \xc5\xbemoni\xc5\xb3 (2004 m.). Karin\xc4\x97s i\xc5\xa1laidos \xe2\x80\x93 32 mln. JAV doleri\xc5\xb3, 2,3% BVP (2004 m.).'